LITURGI B 	ØKUMENISK (FAMILIE)GUDSTJENESTE
Friluftsgudstjeneste med fælles forberedelse og efterfølgende kirkekaffe
Materialer: Æbler
Gruppearbejde: 1. presse æbler til most 2. æblegrød til æblesnacks 3. æblepynt (stjerner og spiraler mm) 4. æbletræer til plant 5. blomster – til pynt og frøsamling

Samling og gudstjeneste med deltagelse af mange lægfolk:
Gudstjenestens liturgiske skelet

Musik/præludium
Nådeshilsen og velkomst 
Bøn
Evt. Kyrie & Gloria
Salme 
Læsninger (Job 38 og Matt. 6 – skabelsens mysterium og søg Guds rige)
Bekendelse
Salme 
Prædiken / dialogprædiken
Bøn (takkebøn efterfulgt af Fadervor)
Velsignelse
Salme 
Bortsendelsesord 
Musik


Musik/præludium
Nådeshilsen og velkomst (om Skabelsens Dag) 
Bøn:
Skaber Gud, du som skaber og bevæger verden på måder, vi kun aner. 
Frelser Gud, du som befrier alt det skabte i kærlighedens navn.
Livgiver Gud, du som ånder frimodighed og kreativitet ind i alt det skabte, så skabelsen kan synge højt, handle modigt og med stor ydmyghed, så alt og alle kan se lyset, grokraften og din velsignelse.
Tak!
Hjælp os med tro, håb og kærlighed dig til ære og din skabelse og os i den til gavn.  

Eller Kyrie og gloria (kan indlæres, hvis det er et ukendt gudstjenesteled):

Kyrie
	Præst: Herre Gud Fader, som skabte alt!
	Menighed: Forbarm dig over os!
	Præst: Herre Jesus, som frelser alt!
	Menighed: Forbarm dig over os!
	Præst: Herre Helligånd, som forbinder alt!
	Menighed: Forbarm dig over os!

Gloria
	Præst: Ære være Gud i det højeste!
	og fred på jorden, i mennesker velbehag!
	Menighed:
		Vi love, vi prise, vi takke dig,
		al æren skal dig tilhøre,
		o Herre, Gud Fader i Himmerig,
		for kærlighed du os mon gøre!
		Du alle ting har i vold og magt,
		det alt må frem, som er din agt,
		thi frygte vi ingen fare! (DDS 435 v.2)

Salme (f. eks. DDS 29 – Himmelbuens Herre)

Læsninger ved flere læsere: én læser for hvert spørgsmål. 
(Jobs Bog 38 (Om skabelsens mysterium) (her forkortet: 38,1 + 38,16-19 + 38,36-38) 
Da talte Herren til Job inde fra stormen:
Har du været ved havets kilder,
har du vandret på urdybets bund?
Er dødens porte blevet åbenbaret for dig,
har du set mørkets porte?
Har du givet agt på jordens vidder?
Fortæl det, hvis du ved, hvor stor den er.
Hvor er vejen til lysets bolig,
og hvor har mørket sit hjem? (16-19)
Hvem har forsynet ibisfuglen med visdom,
eller hvem har givet hanen indsigt?
Hvem er så vís, at han kan tælle skyerne,
hvem kan tømme himlens vandkrukker ud,
når jorden er hård og fast,
og mulden klumper sammen? (36-38)

Matt 6,24-34
Ingen kan tjene to herrer. Han vil enten hade den ene og elske den anden eller holde sig til den ene og ringeagte den anden. I kan ikke tjene både Gud og mammon.
Derfor siger jeg jer: Vær ikke bekymrede for jeres liv, hvordan I får noget at spise og drikke, eller for, hvordan I får tøj på kroppen. Er livet ikke mere end maden, og legemet mere end klæderne? 
Se himlens fugle; de sår ikke og høster ikke og samler ikke i lade, og jeres himmelske fader giver dem føden. Er I ikke langt mere værd end de? 
Hvem af jer kan lægge en dag til sit liv ved at bekymre sig? 
Og hvorfor bekymrer I jer for klæder? 
Læg mærke til, hvordan markens liljer gror; de arbejder ikke og spinder ikke. Men jeg siger jer: End ikke Salomo i al sin pragt var klædt som en af dem. Klæder Gud således markens græs, som står i dag og i morgen kastes i ovnen, hvor meget snarere så ikke jer, I lidettroende? 
I må altså ikke være bekymrede og spørge: Hvordan får vi noget at spise og drikke? 
Eller: Hvordan får vi tøj på kroppen? 
Alt dette søger hedningerne jo efter, og jeres himmelske fader ved, at I trænger til alt dette. Men søg først Guds rige og hans retfærdighed, så skal alt det andet gives jer i tilgift. Så vær da ikke bekymrede for dagen i morgen; dagen i morgen skal bekymre sig for det, der hører den til. Hver dag har nok i sin plage.

Trosbekendelse (den apostolske, håbsbekendelse eller nedenstående ’grønne’ bekendelse)
Bekendelse:
Vi tror, at universet er Guds skaberværk, og at vi med hele skabningen er Guds medarbejdere til at elske, værne om og bygge med på skaberværket.
Vi tror, at Guds ord, Jesus Kristus som Gud og menneske, forsoner og befrier hele skaberværket.
Vi tror, at Helligånden puster inspiration, sprog, håb og mod i kirken og dermed giver os liv og handlekraft til skaberværkets bedste.
Salme (f. eks. Som mælkevejens symfoni: salmer.dk eller Løft, løft nu blikket: salmer.dk)

Prædiken (gerne med flere spørgsmål, som i læsningerne, og med mulighed for samtale i grupper undervejs)

Bøn v. flere gudstjenestedeltagere for hvert TAK (bøn formuleret af Bertram Eiriksson)
 
Skabergud, du som sørger for, at abrikostræerne findes, 
sørg også for at fylde os med omsorg for det grønne og det brune og det blå.

Tak, Gud, for at skabe et univers større end nogen forstand fyldt med utallige galakser,
der hver især er fulde af stjerner i rigere tal end havets sand.
Tak for stjernernes lys, der gennem milliarder af år rejser på tværs af rummets ødemark
for at ankomme til vores lille hjørne af Mælkevejen,
hvor det melder sig i figurer, som vores forfædre gav navne: Syvstjernen, Orion, Løven.
Tak for sollyset, der om dagen sætter stjernerne til vægs 
og gør det muligt for alt liv at være til.
Tak for skyerne, der maler din himmel, for bjergene, hvis silhuet spidder horisonten,
for hver solopgang, der hilser os fra din nådige kærlighed.

Tak for planterne - fra det mindste plankton til den højeste kæmpefyr - tak for torne og frugter,
for frøkapslerne, der beskytter livet, inden spiren bryder ud, 
og for kimbladene på ranunklerne og liljerne, på hver en staude og hver en løgplante.
Tak for veddet, der flytter jordens næring op gennem hvert eneste træ på jorden,
tak for fosfor og kvælstof, for den rus af magnesium, vi kalder fotosyntese,
der giver ilten fri, så alle vi dyr kan indånde den.

Tak for dyrene: de mikroskopiske bjørnedyr, ormene, der uset gnaver sig gennem døde planter,
for insekterne og goplerne, der skvulper gennem havet i søgen efter føde.
Tak for de spraglede dragefisk og grønlandshajen, hvis liv strækker sig gennem århundrederne,
for laksen, der mod strømmen kæmper sig hjem til floden, hvorfra den klækkede, for at dø for sit yngel.
Tak for myrerne, hvis langstrakte byer er større end noget menneskes rige.
Tak for søkøerne og spækhuggerne, for alpakaerne og papegøjerne, tak for klumpfisken og cikliderne.
Tak for bierne, af hvis nåde vi kan høste kornet og druen, som vi takker for hver eneste gang, vi spiser dit måltid.
Tak for bjørnen, der mæsker sig i laksens død og biens honning.
Tak for gnaverne i deres huler med forråd til den lange vinter.
Tak for giraffen, der strækker sig mod himlen i sin søgen efter de saftigste akacieblade.
Tak for gråspurven og påfuglen, for hver skrigende måge og for albatrossens vingefang.
Tak for dværgsilkeabens hænder, for dens fingre og dens negle, for blodårerne, hvor dens blod flyder livgivende gennem.
Tak for blæksprutten og blækspruttens blæk, for dens w-formede øjne.
Tak for gnuernes vandring over savannen, for græsset, der holder dem i live,
og for de gnuer, der må lade livet for løverne og krokodillerne, for geparderne og hyænerne.
Tak for elefanterne, der må sørge over deres afdøde, og vær med dem i deres anfægtelse.
Tak for hver en hjort og mår i skovene i det, vi kalder Danmark. 
Tak for ulven og ræven, for egernet og skovduen.

Tak for at give ravnens unger mad, når de kalder på dig.
Tak for steppeæslet, der griner ad vores byer, når det spæner over saltørkenen.
Tak for vildoksen og strudsen, for gribben og flodhesten.
Tak for regnen, der falder, hvor intet menneske har gået eller nogensinde vil sætte sin fod.
Tak for alt det, vi ikke har nævnt. *
Fader vor, du som er i himlene,
helliget blive dit navn.
Komme dit rige.
Ske din vilje
som i himlen således også på jorden;
giv os i dag vort daglige brød
og forlad os vor skyld,
som også vi forlader vores skyldnere,
og led os ikke ind i fristelse,
men fri os fra det onde,
for dit er Riget og Magten og Æren i evighed.
Amen

Velsignelse

Salme (f. eks. Skinnende gul som ranunkel: salmer.dk)

Bortsendelsesord: Gå med fred!
Del håbets frø, livets brød og Guds kærlighed!

Musik

Fælles æblefest


